钦定古今图书集成/明伦汇编/氏族典/第273卷 > 王约
## 钦定古今图书集成/明伦汇编/氏族典/第273卷 > 王约

按《元史王约传》：“约字彦博，其先汴人。祖通，北徙真定。
约性颖悟，博览经史，工文辞，务达国体，时好不以动
其心。至元十三年，翰林学士王磐荐为从事承旨。火
鲁火孙奏授从仕郎，翰林国史院编修官，除礼部主
事。二十四年，拜监察御史，出赈河间饥民，均核有方，
全活甚众。三十一年，迁中书右司员外郎。成宗即位”，
调兵部郎中，改礼部郎中，拜翰林直学士、知制诰、同
修国史。奉诏赈京畿东道饥民，还报称旨，除太常少
卿，特拜刑部尚书，改礼部尚书。仁宗在东宫，雅知约
名，思用以自辅，擢太子詹事丞，进太子副詹事。仁宗
即位，特拜河南行省右丞。皇庆改元，召拜集贤大学
士。延祐二年，帖木迭儿专政，奏遣大臣分道奉使宣
抚，命约巡行燕南山东道。使还，拜枢密副使。至治元
年，英宗即位，帖木迭儿复相，约辞职不出。二年，以年
七十致仕。三年，丞相拜住一新政务，尊礼老臣，传诏
起约，复拜集贤大学士，商议中书省事。至顺四年卒。
子思诚，秘书监著作郎。